b"\n_START_ARTICLE_\nTrg Unit\xc3\xa0, Trst\n_START_PARAGRAPH_\nTrg Unit\xc3\xa0 (slovensko: Edinost) je glavni trg mesta Trst v Italiji. V zadnjih desetletjih uradno imenuje Unita' d'Italia (Edinost Italije), a njegovo starej\xc5\xa1e ime, ki ga \xc5\xa1e vedno v\xc4\x8dasih uporabljajo stari Tr\xc5\xbea\xc4\x8dani ter Slovenci sploh, je enostavno Piazza Grande oz. Veliki Trg, mladina pa ga je za\xc4\x8dela nedavno imenovati le Piazza, Trg.\n_START_SECTION_\nLega in opis\n_START_PARAGRAPH_\nTrg le\xc5\xbei ob obali, na skrajnem koncu Tr\xc5\xbea\xc5\xa1kega zaliva. Upravi\xc4\x8deno ga imenujejo Veliki Trg, saj je dejansko zelo ob\xc5\xa1iren, trenutno je \xc5\xa1esti najve\xc4\x8dji trg v Italiji, a zgleda \xc5\xa1e ve\xc4\x8dji zaradi odprte lege, ki ga nekako podalj\xc5\xa1uje s pomolom Audace in z odprtim morjem. Nasproti morja je trg zaprt z Ob\xc4\x8dinsko pala\xc4\x8do, na straneh pa s pala\xc4\x8dami, ki gotovo spadajo med najlep\xc5\xa1e v mestu: Modello, Stratti in Vladna pala\xc4\x8da na desni ob\xc4\x8dine, Pitteri, Vanoli in Lloyd na levi. Na trgu samem stojita Mazzolenijeva fontana in Karlov stolp. Ob obali poteka ena od glavnih prometnic, ki povezuje obalno cesto iz Italije z avtocesto proti Istri. Ob robu ceste zaklju\xc4\x8dujeta trg dva ogromna stebra zastavonosilca.\n_START_SECTION_\nKratka zgodovina\n_START_PARAGRAPH_\nTrg je bil v zgodovini ve\xc4\x8dkrat predelan. Prvotni srednjeve\xc5\xa1ki trg je bil precej manj\xc5\xa1i, saj ga je proti morju zapiralo obzidje in v dobi 1375-1380 celo gradi\xc4\x8d Amarina, ki so ga bili postavili Bene\xc4\x8dani za nadziranje mestne pomorske trgovine. Vse do poznega osemnajstega stoletja je stal pristani\xc5\xa1ki stolp na obali, zapor in mestna konjarna na eni strani in takrat najve\xc4\x8dji mestni hotel na drugi strani trga. Tudi staro gledali\xc5\xa1\xc4\x8de je  bilo tukaj. Iz tega stoletja sta ostala monumentalna fontana in spomenik Karla VI. pred pala\xc4\x8do Pitteri._NEWLINE_V za\xc4\x8detku dvajsetega stoletja se je za\xc4\x8del trg razvijati in je postopoma dobil dana\xc5\xa1njo obliko. Najprej je bilo poru\xc5\xa1eno vse, kar je \xc5\xa1e stalo ob morju, in obala je bila utrjena in pokrita z manj\xc5\xa1im parkom, nato sta bila leta 1920 oba dela zdru\xc5\xbeena. Tako je nastal velik trg (16.000 m\xc2\xb2), ki je bil poslej prizori\xc5\xa1\xc4\x8de vseh pomembnih dogodkov mesta. Ob prehodu v enaindvajseto stoletje je bil trg obnovljen in tlakovan.\n_START_SECTION_\nDrogovi zastavonosilci\n_START_PARAGRAPH_\nLeta 1930 je kipar in arhitekt Attilio Selva lo\xc4\x8dil prometno cesto od trga s postavitvijo dveh mogo\xc4\x8dnih drogov, na katere se izobe\xc5\xa1ajo zastave ob praznikih in slovesnih prilikah. Drogova sta posve\xc4\x8dena spominu voja\xc5\xa1kih voza\xc4\x8dev, ki so padli v prvi svetovni vojni. Njih podobe izstopajo v bronastih podstavkih visokih stebrov.\n_START_SECTION_\nKarlov stolp\n_START_PARAGRAPH_\nKo je leta 1728 cesarski kurir najavil obisk Karla VI., so se mestni upravitelji zavedli, da \xc5\xa1e niso postavili spomenika svojemu dobrotniku. V veliki naglici je Giorgio Sailer izdelal leseni kip cesarja, ki v popolni voja\xc5\xa1ki uniformi, z \xc5\xbeezlom v roki in z elegantno lasuljo na glavi ka\xc5\xbee na pristani\xc5\xa1\xc4\x8de, kateremu je bil podelil pravico do proste luke. Medtem so v lipi\xc5\xa1kem kamnolomu izklesali devet metrov visok steber in \xe2\x80\x93 kot poro\xc4\x8dajo takratne kronike \xe2\x80\x93 43 parov volov ga je privleklo v mesto. Pozneje je bil kip izklesan iz kamna in steber je bil dvignjen na podstavek, ki je zelo podoben jonskim kapitlom sosednje pala\xc4\x8de Pitteri.\n_START_SECTION_\nFontana \xc5\xa1tirih celin\n_START_PARAGRAPH_\nImenujemo jo tudi Mazzolenijeva fontana po njenem stvaritelju (Giovanni Domenico Mazzoleni iz Bergama v Italiji). Prvotno je bila postavljena leta 1751 v sredi\xc5\xa1\xc4\x8de trga kot zaklju\xc4\x8dek mestnega vodovoda, ki ga je dala zgraditi Marija Terezija na podlagi stare rimske kanalizacije za pitno vodo. Sestoji iz piramide kra\xc5\xa1kih kamnov, iz katerih priteka voda. Na voglih piramide so alegori\xc4\x8dno upodobljene \xc5\xa1tiri takrat poznane celine in zanje zna\xc4\x8dilne \xc5\xbeivali. Na vrhu piramide sta kipa, ki predstavljata Mesto Trst in Trgovino. Odkritje tega spomenika je bilo tak praznik za mesto, da je baje dva dni pritekalo vino namesto vode. _NEWLINE_Ob priliki Mussolinijevega obiska leta 1938 je bila fontana podrta, ker je bil prostor pred ob\xc4\x8dinsko pala\xc4\x8do potreben za ogromen slavnostni oder. Vsak kamen posebej je bil pazljivo o\xc5\xa1tevil\xc4\x8den in vse skupaj je bilo \xc2\xbbza\xc4\x8dasno\xc2\xab\xc2\xa0uskladi\xc5\xa1\xc4\x8deno vse do leta 1968, ko je fontana spet pri\xc5\xa1la na trg in je dobila mesto pred pala\xc4\x8do Pitteri. Leta 2004 so jo spet postavili pred ob\xc4\x8dinsko pala\xc4\x8do, kjer je bila prvotno name\xc5\xa1\xc4\x8dena."